  Анжелика Тихонова корреспондент 10-тӥ шуркынмонэ Ижкарын Вань удмуртъёслэсь XIV ӧтчамзэс радъясь комитет люкаськылӥз. Отчы пыриськисьёс пумиськонлэсь радлыксэ эскеризы но пленарной люкетаз кылзоно докладъёс сярысь вераськизы. Со сярысь «Удмурт Кенеш» огазеяськонлэн пресс-службаез ивортӥз. Ӧтчамлэн нырысетӥ люкетаз «Удмурт Кенешлэн» ужамез сярысь бадӟым доклад лыдӟозы. Берпуметӥ ньыль арлы йылпумъянъёс лэсьтозы. Озьы ик элькунысь йӧскалык политикая, дышетонъя но тодосъя, лулчеберетъя, гурт возёсъя  министръёсты, печатья но калык ивортодэт вӧлмытонъя агентстволэсь кивалтӥсьсэ но ӧтьыны чаклало.  Пленарной люкет бере кӧня ке секциос ужалозы: Дышетон удыс (ужзэ радъясьёс – Наталья Кондратьева, Татьяна Волкова); Лулчеберет (ужзэ радъясь – Пётр Данилов); Иворъёсты вӧлмытон ёзъёс (ужзэ радъясь – Зинаида Рябинина); Туала егитъёс (ужзэ радъясь – Алина Чернова); Туризм но брендинг (ужзэ радъясь – Евгений Баженов); Кыл удысын политика (ужзэ радъясь – Юрий Перевозчиков); Семья но демография (ужзэ радъясь – Елена Миннигараева). Котькуд секциын гуртъёсты утён ужпумъёсъя нимысьтыз блок луоз Бӧрысь секциослэн ужамзылы йылпумъянъёс лэсьтозы, резолюцие ӵектонъёс сётоз. Та дыре «Удмурт Кенеш» огазеяськонлэн вице-президентэз Владимир Байметов кивалтэм улсын ӧри резолюциез дасян бордын тырше.  Ӧтчамын «Удмурт Кенеш» огазеяськонлэсь выль тӧрозэ, Пичи Кенешез но ревизия ӧриез быръёзы Пусъём, Вань удмуртъёслэн ӧтчамзы 2020-тӥ арын 3-тӥ яке 10-тӥ толсуре ортчоз. Та дыре котькуд ёросын, мукет улосвылъёсын йылпумъян-быръён конференциос ортчо, ӧтчаме келяны делегатъёс быръё. Удмуртиысь сяна, ужрадэ Башкириысь, Татарстанысь, Кировысь, Марий Элысь, Пермьысь, Москваысь, Санкт-Петербургысь удмуртъёс лыктыны кулэ. Тегъёс: Мерлык Удмуртия УдмуртКенеш удмуртъёс  